Tre gange er unge mennesker i Nordsjælland det seneste døgn blevet udsat for vold og overfald.

En 17-årig pige blev trampet på af fire drenge i Helsingør.

En 16-årig dreng blev banket ved Hillerød Station.

To 20-årige blev truet med kniv og slået i ansigtet med knytnæveslag i Hellerup.

Nordsjællands Politis døgnrapport, som blev udsendt tirsdag, vidner om et voldeligt døgn i det nordsjællandske.

Pige trampet på

Mellem klokken 21.10 og 21.20 mandag blev en 17-årig pige overfaldet, da hun gik på stisystemet bag Gurrevej og H.C. Ørstedsvej i Helsingør.

"Her blev hun slået i ansigtet, ligesom hun blev trampet på af fire drenge,” står der i politiets døgnrapport.

Den unge kvinde blev efterfølgende sendt til behandling på skadestuen.

Der er på nuværende tidspunkt kun oplysninger om, at gerningsmændene havde udenlandsk udseende.

Dreng banket ved station

En 16-årig ung mand blev mandag eftermiddag overfaldet tæt på Hillerød Station.

Den 16-årige kom mellem klokken 14.30 og 14.45 gående ad stisystemet mellem Søndre Jernbanevej og Vibekevej i retning mod Hillerød Station.

Her gik han forbi to andre unge mænd, der ifølge døgnrapporten “kommenterede den 16-åriges måde at gå på”.

Herefter slog de to unge mænd den 16-årige med “flere knytnæveslag”. De to unge mænd løb herefter fra stedet.

Politiet efterlyser to unge mænd med udenlandsk udseende.

To 20-årige truet og slået

Omkring klokken 00.55 blev to 20-årige unge mænd frarøvet deres mobiltelefoner og punge på Hellerupgårdsvej i Hellerup.

Det skete, da de blev passet op af fire mænd. Den ene truede med kniv. To af mændene slog de to 20-årige i ansigtet med knytnæveslag.

Politiet efterlyser fire mænd i 17-20 års alderen.